text: Nu vil direktøren gerne betale
  27 juli 2010 kl. 11.43
  Koldings Kommunaldirektør tilbyder at betale sin del af den store regning fra Københavns bedste restaurant.
  JyskeVestkysten har afsløret, at otte personer i Kolding Kommunes direktion brugte hver næsten 2200 kroner på restauerant Noma. Det har vakt en del opstandelse, og kommunaldirektør Rikke Vestergaard tilbyder nu selv at betale sin del af den 17.510 kroner store regning for mad og drikke.
  
  Vi burde nok betale
  Kommunens direktion havde arbejdsmiddag på den to-stjernede Michelin-restaurant i København i 2008. Det var et år efter, at Østre Landsret i sagen mod Farums tidligere borgmester Peter Brixtofte havde fastsat et loft på 1000 kroner pr. kuvert, når politikere og embedsmænd spiser på skatteborgernes regning.
  Rikke Vestergaard har i forbindelse med JydskeVestkystens afsløring sagt, at hun ikke vidste, at Noma var så dyr. 
  Hvorfor sagde hun så ikke fra, da regningen kom?
  - Det kan jeg ikke svare på, men det skulle vi nok også have gjort, og vi kunne jo ikke vide, at det gav så stor en historie, siger Rikke Vestergaard, der i 2008 var Koldings økonomidirektør.
  